KIRJALLINEN KYSYMYS E-2217/00 esittäjä(t): Hiltrud Breyer (Verts/ALE) komissiolle. Sademetsien hakkuut ja öljypalmujen viljely Borneossa.



Virallinen lehti nro 103 E , 03/04/2001 s. 0090 - 0091



KIRJALLINEN KYSYMYS E-2217/00 esittäjä(t): Hiltrud Breyer (Verts/ALE) komissiolle (3. heinäkuuta 2000) Aihe: Sademetsien hakkuut ja öljypalmujen viljely Borneossa Trooppisen puun vienti Eurooppaan edellyttää nykyään todistusta siitä, että trooppinen puu on peräisin kestävän hoidon periaatteen mukaiselta metsäalueelta. Tällaisen tärkeän todistuksen käyttöön ottamisesta huolimatta trooppisen puun kaupallisen hakkuun boikotointi ei ole tuottanut merkittävää tulosta metsien kannalta, sillä metsien tuhoamista ei ole voitu hidastaa. Kun hakkuut on sademetsissä tehty trooppinen puu viedään pääosin Japaniin, Koreaan ja Kiinaan arvottomaksi muuttunut maa-alue muokataan öljypalmuplantaaseiksi. Borneossa on miljoonia hehtaareita sademetsää muutettu öljypalmuplantaaseiksi. Raskas teollisuus käyttää palmuöljyä voiteluaineena ja kosmetiikkateollisuus saippuan, huulipunan sekä käsirasvan valmistukseen. Eniten palmuöljyä tarvitsee kuitenkin elintarviketeollisuus, joka käyttää sitä erityisesti margariinien valmistukseen. 1. Onko komissio tietoinen, että tällaisen palmuöljyn kuluttajat ovat pääosin eurooppalaisia? 2. Onko komissio sitä mieltä, että käyttämällä tällaista palmuöljyä EU:n teollisuus edistää välillisesti sademetsien hakkuita? 3. Rahoittaako komissio sademetsien hakkuun torjumista koskevia ohjelmia Borneossa, jotta kestävän hoidon mukaista trooppisten metsien käyttöä voidaan edistää? 4. Harkitseeko komissio tuhottujen sademetsäalueiden elvyttämistä (ja niiden kestävän hoidon mukaista käyttöä) koskevien ohjelmien rahoittamista, jotta sademetsien hakkuut ja maa-alueiden muuttaminen öljypalmuviljelmiksi voidaan estää? Christopher Pattenin komission puolesta antama vastaus (8. syyskuuta 2000) Trooppista puuta Eurooppaan tuotaessa ei tarvitse esittää todistusta siitä, että puu on peräisin kestävän kehityksen mukaisista hakkuista. Eräät eurooppalaiset ostajat edellyttävät todistuksen esittämistä, mutta yhteisön lainsäädäntöön ei sisälly tällaista vaatimusta. Komissio on tietoinen siitä, että Eurooppa on palmuöljyn suurkuluttaja; palmuöljyä käytetään pääasiassa eri elintarvike- ja kosmetiikkateollisuuden tuotteisiin. Eurooppalaisten kuluttajien palmuöljyn kysyntä edellyttää palmuöljyplantaasien perustamista tropiikkiin, ja komissio on huolissaan luonnonvaraisten metsien muuntamisesta palmuöljyplantaaseiksi. Se, minkätyyppistä maa-aluetta (jouto-, maatalous-, metsämaa) palmuöljyn viljelyyn otetaan, päätetään kuitenkin edelleen asianomaisten maiden kansallisessa politiikassa. Komissiolla on Borneossa kaksi suurta hanketta (Beraun ja Etelä-/Keski-Borneon hankkeet), joissa tavoitteena on kestävä metsänhoito. Tarkempia tietoja on osoitteessa http://www.eu-flb.or.id. Osana edellä mainittua Etelä-/Keski-Borneon hanketta komissio rahoittaa jo ohjelmia kärsineiden maa-alueiden uudistamiseksi. Kehitysyhteistyöpolitiikasta äskettäin annetussa tiedonannossa(1) esitetyn mukaisesti komissio aikoo toteuttaa toimia johdonmukaisuuden lisäämiseksi kehitysyhteistyöpolitiikan ja yhteisön muiden politiikan alojen välillä. (1) KOM(2000) 212 lopullinen.